217 Malum

In Psal. [89:15] scribitur, *Lætati sumus pro diebus quibus nos humiliasti; annis quibus vidimus mala*. Vbi notandum est quod videre debemus mala propria et mala aliena. Propria ad penitentiam, aliena ad cautelam utpote precipicium superbiencium anglorum [Apo. 12:9], reprobacionem nundennum Iudeorum [Matt. 21:12], submersionem odiencium Egipciorum [Exod. 14:28], dampnacionem diuitis auari [Luke 16:23], incarceracionem serui pigri [Matt. 18:34], etc.

Item, videre debemus mala propria ad penitenciam, Ysai. 5[:7]: *Vinea Domini exercituum domus Israël est*, etc.

Item, distinguitur malum triplex culpe et pene temptacionis. Quorum primum facimus, secundum patimur, tercium impugnamur.

Primum malum, scilicet, culpe fugiendum est propter tria. Propter diuinam offensam, Jer. 2[:13, 19]: *Duo mala fecit populus meus*, quia *dereliquerunt me fontem, et foderunt sibi cisternas dissipatas*, et sequitur, *Scito et vide quia malum*, in culpa, *et amarum*, in pena, sic *te reliquisse Dominum.*

Secundo, propter penam debitam sicut timore patibili cauetur a furto, Rom. 2[:8-9]: *Ira et indignatio in omnem animam hominis operantis malum*.

Tercio, propter maculam contractam, Jer. 4[:14]: *Lava a malitia* animam tuam. Malum pene duplex est quia transitorie et eterne. Malum pene presentis sufferendum est. Primo quia impetrat culpam ne pululet. Sicut attennatus fame, infirmitate, labore non facile insolescit, Eccli. 11[:29]: *Malitia* vnius *horæ*, id est, affectionis, *oblivionem facit luxuriæ* maxime, que quidem modica est in cogitacione, magna in delectione, maior in consensu, maxima in perpetracione, Eccli. 11[:14]: *Bona et mala a Deo sunt.* Bona, scilicet, gratie et glorie. Mala presentis miserie et mortis nature.

Secundo, quia impetrat graciam, quia meretur gloriam, sicut miles de torneamento, Luc. 16[:25]: *Recordare quia recepisti bona in vita, et Lazarus similiter mala.* Et Rom. 8[:18]: *Non sunt condignæ passiones* habitantem ad singuli que malum pene eterne, Psal. [144:20]. Cauendum est secundum illud, Eccle. 7[:15]: *Diem malam præcave*. Quod fit primo per humilitatem paciencie, sicut leo parcit prostrato, 4 Reg. 22[:19] quia *humiliatus* est Achiam *coram* *me*, non inducam malum, etc. Jer. 18[:8]: *Si pœnitentiam egerit gens* ista *a malo suo agam et ego pœnitentiam malo quod cogitavi ut facerem*.

Secundo, propter largitatem elemosine, sicut reus perredemit se, Psal. [40:2]: *Beatus qui intelligit super egenum et pauperem: in die mala liberabit*.

Tercio, per integritatem obediencie, sicut obseruans dictam liberatur a morbo, Eccle. 8[:5]: *Qui custodit præceptum non experietur* cuiquam *mali*. Malum temptacionis vitandum est secundum illud Rom. 12[:21]: *Noli vinci a malo*, scilicet, temptacionis, *sed vince in bono*, scilicet, constancie vincetur autem *malum*. Hoc temptacionis tripliciter, et primo consideratione finis, Prou. 20[:8]: *Rex qui sedet in solio judicii intuitu suo dissipat omne malum*.

Secundo, clamore orationis, sicut oppressi clamant pro opere, Matt. 6[:13]: *Sed libera nos a malo*.

Tercio, de vitacione occasionis, sicut puer elongatur ab igne, aqua, et luto ne cadat in illa, Eccli. 7[:2]: *Discede ab iniquo, et deficient mala abs te*. Sap. 4[:11]: *Raptus est, ne malitia* /f.65vb/ *mutaret intellectum ejus.*

Item, de malo pene, dicitur Job 21[:30] quod *Malus servatur in diem perditionis*. Simile legitur Matt. 13[:47, 49] de sagena missa *in mare*, *et ex omni genere piscium congreganti* vsque *separabunt malos de medio [justorum]*, etc. Et Matt. 21[:41]: *Malos male perdet*. Vnde Augustinus, *Epistola* 26, super illud, *libera nos a malo*, [Matt 6:13]. Quid circumspicis unde te liberet Deus. Noli longe ire a te. Ad te redi. Tu es adhuc malus. Quando Deus te ipsum liberat a te, liberat te a malo. Ponitur in canone [*De Cons.*] Dist. 4, [c.] *Est unitas ecclesie*, sic sunt in ecclesia homines mali sicut in corpore humores mali qui interdum exeunt de corpore.

¶ Item, Chrysostomus, *Homilia* 55, homo malus prestat diabolo virtutem, non econtro, sicut, enim, homo sine armis non potest facere contra hostem, sic nec diabolus sine homine potest valere contra sanctos.

Que plus de homine malo supra c. [161] Homo.